b'\n_START_ARTICLE_\nAlegeri parlamentare \xc3\xaen Republica Moldova, aprilie 2009\n_START_SECTION_\nPrevederi controversate ale Codului electoral\n_START_PARAGRAPH_\nSpre deosebire de scrutinele anterioare, Parlamentul a introdus o serie de amendamente \xc8\x99i restric\xc8\x9bii \xc3\xaen Codul electoral: Partidul Comuni\xc8\x99tilor din Republica Moldova (PCRM) \xc8\x99i Partidul Popular Cre\xc8\x99tin Democrat au votat modificarea Codului Electoral al Republicii Moldova, \xc3\xaentre altele majorarea de la 4% la 6% a pragului de accedere \xc3\xaen Legislativ a partidelor politice, interzicerea form\xc4\x83rii de blocuri electorale \xc8\x99i incompatibilitatea func\xc8\x9biei publice cu posesia cet\xc4\x83\xc8\x9beniei multiple. Multe dintre forma\xc8\x9biunile de opozi\xc8\x9bie au declarat c\xc4\x83 aceast\xc4\x83 mi\xc8\x99care este \xc3\xaendreptat\xc4\x83 \xc3\xaempotriva lor. Comisia European\xc4\x83 pentru Democra\xc8\x9bie prin Drept\xe2\x80\x94Comisia de la Vene\xc8\x9bia \xc8\x99i Oficiul pentru Institu\xc8\x9bii Democratice \xc8\x99i Drepturile Omului (ODIHR/OSCE) au atras aten\xc8\x9bia \xc3\xaentr-o opinie comun\xc4\x83 c\xc4\x83 un prag de 6% combinat cu interzicerea alian\xc8\x9belor politice ar conduce la un num\xc4\x83r mare de voturi irosite, recomand\xc3\xa2nd anularea acestor prevederi. \xc3\x8en acela\xc8\x99i raport, se men\xc8\x9biona negarea dreptului de a fi ales \xc3\xaen alegerile parlamentare \xe2\x80\x9epersoanelor care pe l\xc3\xa2ng\xc4\x83 cet\xc4\x83\xc8\x9benia Republicii Moldova de\xc8\x9bin \xc8\x99i cet\xc4\x83\xc8\x9benia altui stat\xe2\x80\x9d (articolul 13(1) lit. c) din Codul Electoral al Republicii Moldova a\xc8\x99a cum a fost modificat \xc3\xaen aprilie 2008), fapt ce contravine articolului 38(3) din Constitu\xc8\x9bie: Dreptul de a fi ale\xc8\x99i le este garantat cet\xc4\x83\xc8\x9benilor Republicii Moldova cu drept de vot, \xc3\xaen condi\xc8\x9biile legii. Opinii asem\xc4\x83n\xc4\x83toare au fost exprimate \xc8\x99i de ambasadorii \xc8\x9b\xc4\x83rilor Uniunii Europene \xc3\xaen Republica Moldova, care au solicitat atenuarea acestor noi reguli. Pre\xc8\x99edintele \xc3\xaen exerci\xc8\x9biu al Republicii Moldova, Vladimir Voronin, a declarat la 3 decembrie c\xc4\x83 reducerea pragului electoral nu este necesar\xc4\x83 \xc8\x99i a ad\xc4\x83ugat c\xc4\x83 \xc3\xaen alte \xc8\x9b\xc4\x83ri, acest prag este chiar mai mare d\xc3\xa2nd exemplul Rusiei \xc8\x99i Turciei.\n_START_SECTION_\nConcuren\xc8\x9bi electorali\n_START_PARAGRAPH_\nConform Codului Electoral, \xc3\xaen cazul alegerilor parlamentare din aprilie 2009, procesul de desemnare a candida\xc8\x9bilor a \xc3\xaenceput cu 60 de zile \xc3\xaenainte de ziua alegerilor \xc8\x99i s-a terminat cu 30 de zile \xc3\xaenainte de aceast\xc4\x83 dat\xc4\x83. Comisia Electoral\xc4\x83 Central\xc4\x83 a \xc3\xaenceput s\xc4\x83 primeasc\xc4\x83 actele necesare \xc3\xaenregistr\xc4\x83rii \xc3\xaen calitate de concuren\xc8\x9bi electorali la 5 februarie 2009, dat\xc4\x83 la care a avut loc \xc8\x99i prima tragere la sor\xc8\x9bi \xc3\xaen vederea stabilirii ordinii de \xc3\xaenscriere a acestora pe buletinul de vot. \xc3\x8en prima zi, au depus actele necesare \xc3\xaen vederea \xc3\xaenregistr\xc4\x83rii \xc3\xaen calitate de concuren\xc8\x9bi electorali \xc8\x99apte forma\xc8\x9biuni politice: Partidul Social Democrat din Moldova, Partidul Liberal, Alian\xc8\x9ba \xe2\x80\x9eMoldova Noastr\xc4\x83\xe2\x80\x9d, Partidul Popular Cre\xc8\x99tin Democrat, Partidul Comuni\xc8\x99tilor din Republica Moldova, Partidul Liberal Democrat din Moldova \xc8\x99i Partidul Democrat din Moldova. Ulterior au intrat \xc3\xaen cursa electoral\xc4\x83 Uniunea Centrist\xc4\x83 din Moldova, Mi\xc8\x99carea social-politic\xc4\x83 \xe2\x80\x9eAc\xc8\x9biunea European\xc4\x83", Partidul Dezvolt\xc4\x83rii Spirituale \xe2\x80\x9eMoldova Unit\xc4\x83", Partidul Conservator, Partidul Republican din Moldova \xc8\x99i independen\xc8\x9bii Sergiu Banari, \xc8\x98tefan Ur\xc3\xa2tu, Victor R\xc4\x83ilean, Tatiana \xc8\x9a\xc3\xaembalist \xc8\x99i Alexandr Lomakin. Partidul Agrar \xc8\x99i Partidul Sociali\xc8\x99tilor Patria-Rodina \xc8\x99i-au anun\xc8\x9bat absenteismul din procesul electoral, prefer\xc3\xa2nd s\xc4\x83 sus\xc8\x9bin\xc4\x83 comuni\xc8\x99tii, pe lista c\xc4\x83rora \xc8\x99i-au delegat c\xc3\xa2te un reprezentant. La 26 martie, Partidul Politic \xe2\x80\x9ePentru Neam \xc8\x99i \xc8\x9aar\xc4\x83\xe2\x80\x9d, de\xc8\x99i \xc3\xaenregistrat de Comisia Electoral\xc4\x83 Central\xc4\x83, \xc8\x99i-a anun\xc8\x9bat retragerea din cursa electoral\xc4\x83, declar\xc3\xa2ndu-\xc8\x99i sprijinul pentru Alian\xc8\x9ba \xe2\x80\x9eMoldova Noastr\xc4\x83.\xe2\x80\x9d La fel, Uniunea Muncii \xe2\x80\x9ePatria-Rodina\xe2\x80\x9d a ie\xc8\x99it din cursa electoral\xc4\x83 \xc3\xaen sprijinul acelea\xc8\x99i forma\xc8\x9biuni. Partidul Ecologist \xe2\x80\x9eAlian\xc8\x9ba Verde\xe2\x80\x9d \xc8\x99i candidatul independent Valentina Cu\xc8\x99nir au anun\xc8\x9bat la r\xc3\xa2ndul \xc3\xaen pre-s\xc4\x83pt\xc4\x83m\xc3\xa2na alegerilor, c\xc4\x83 renun\xc8\x9b\xc4\x83 la participarea \xc3\xaen alegerile din 2009 \xc3\xaen favoarea Partidului Liberal Democrat din Moldova._NEWLINE_Pentru cele 101 de mandate de deputat eligibile, fiecare partid a trebuit s\xc4\x83 prezinte la \xc3\xaenregistrarea \xc3\xaen cursa electoral\xc4\x83 o list\xc4\x83 de 101 de candida\xc8\x9bi plus doi membri suplean\xc8\x9bi.\n_START_SECTION_\nCampania electoral\xc4\x83\n_START_PARAGRAPH_\n\xc3\x8entr-o rezolu\xc8\x9bie remis\xc4\x83 de Senatul Statelor Unite Guvernului Republicii Moldova \xc3\xaenainte de alegerile din martie 2005, acestea au fost calificate ca fiind \xe2\x80\x9epar\xc8\x9bial libere, dar incorecte\xe2\x80\x9d, preciz\xc3\xa2ndu-se despre campania electoral\xc4\x83 pentru parlamentarele din 2009 c\xc4\x83 \xe2\x80\x9ea fost afectat\xc4\x83\xe2\x80\x9d de mai multe neregularit\xc4\x83\xc8\x9bi sesizate de c\xc4\x83tre Comisia de Observatori interna\xc8\x9bionali, inclusiv de c\xc4\x83tre OSCE. Misiunea de Observare a Alegerilor_NEWLINE_Republica Moldova a OSCE a remarcat \xc3\xaentr-un raport aspecte negative \xc3\xaen procesul electoral, precum utilizarea abuziv\xc4\x83 a resurselor administrative, probleme privind componen\xc8\x9ba listelor electorale \xc8\x99i acoperirea mediatic\xc4\x83 dezechilibrat\xc4\x83 \xc3\xaen favoarea majorit\xc4\x83\xc8\x9bii aflate la putere. OSCE a raportat primirea mai multor relat\xc4\x83ri de la partidele de opozi\xc8\x9bie cu privire la intimidarea de c\xc4\x83tre poli\xc8\x9bie \xc8\x99i autorit\xc4\x83\xc8\x9bile locale a aleg\xc4\x83torilor doritori s\xc4\x83 participe la evenimentele de partid \xc8\x99i privind activi\xc8\x99tii de partid \xc8\x99i candida\xc8\x9bii urm\xc4\x83ri\xc8\x9bi de_NEWLINE_angaja\xc8\x9bi ai organelor de ocrotire a normelor de drept._NEWLINE_\xc3\x8en ceea ce prive\xc8\x99te reflectarea campaniei electorale \xc3\xaen mass-media din Republica Moldova, rezultatele unei monitoriz\xc4\x83ri \xc3\xaentreprinse de \xe2\x80\x9eAsocia\xc8\x9bia Presei Electronice\xe2\x80\x9d (APEL) au ar\xc4\x83tat ca posturile de televiziune NIT, N4 \xc8\x99i Moldova 1 au sus\xc8\x9binut Partidul Comuni\xc8\x99tilor (PCRM) \xc3\xaen campania pentru alegerile parlamentare, \xc3\xaen timp ce EuTV a promovat Partidul Popular Cre\xc8\x99tin Democrat (PPCD); totodat\xc4\x83, postul Prime, cu acoperire na\xc8\x9bional\xc4\x83, s-a implicat \xc3\xaen ultima parte a campaniei, prezent\xc3\xa2nd doar activitatea PCRM, iar 2 Plus nu a reflectat \xc3\xaen programele sale campania electoral\xc4\x83. APEL a concluzionat c\xc4\x83 celelalte 3 posturi de televiziun dintre cele 9 analizate (ProTV Chi\xc8\x99in\xc4\x83u, TV7 \xc8\x99i TVC21) au practicat un jurnalism apropiat de rigorile deontologice pe toat\xc4\x83 durata campaniei. \xc3\x8en dezbaterea electoral\xc4\x83, partidele de liberale de opozi\xc8\x9bie au pledat pentru \xc3\xaembun\xc4\x83t\xc4\x83\xc8\x9birea rela\xc8\x9biilor externe cu Rom\xc3\xa2nia \xc8\x99i apropierea de Uniunea European\xc4\x83. Mi\xc8\x99carea \xe2\x80\x9eAc\xc8\x9biunea European\xc4\x83\xe2\x80\x9d (MAE) a avut un mesaj puternic anti-corup\xc8\x9bie prin lansarea unui \xe2\x80\x9ePact Na\xc8\x9bional \xc3\x8empotriva Corup\xc8\x9biei\xe2\x80\x9d, dublat de organizarea unor mar\xc8\x99uri \xc3\xaempotriva corup\xc8\x9biei \xc3\xaen 12 ora\xc8\x99e din Republica Moldova. Partidul Social Democrat (PSDM) a introdus \xc3\xaen dezbaterea electoral\xc4\x83 posibilitatea concesion\xc4\x83rii Transnistriei, pe o perioad\xc4\x83 de 30 de ani, Federa\xc8\x9biei Ruse, \xc3\xaen vreme ce liderul Uniunii Centriste (UCM), Vasile Tarlev, fost prim-ministru \xc3\xaen guvernarea comunist\xc4\x83, s-a pronun\xc8\x9bat pentru r\xc4\x83m\xc3\xa2nerea for\xc8\x9belor ruse de men\xc8\x9binere a p\xc4\x83cii \xc3\xaen aceast\xc4\x83 regiune. \xc3\x8en ultima parte a campaniei, Partidul Comuni\xc8\x99tilor din Republica Moldova, aflat la putere, a decis s\xc4\x83-\xc8\x99i suspende participarea la toate dezbaterile electorale televizate, motiv\xc3\xa2nd prin lipsa unor interlocutori viabili \xc3\xaen r\xc3\xa2ndul celorlalte partide, c\xc4\x83rora, \xc3\xaentre altele, le-a repro\xc8\x99at c\xc4\x83 au pe liste cet\xc4\x83\xc8\x9beni str\xc4\x83ini._NEWLINE_Potrivit datelor Comisiei Electorale Centrale (CEC), Partidul Comuni\xc8\x99tilor a cheltuit cea mai mare sum\xc4\x83 \xc3\xaen campania premerg\xc4\x83toare alegerilor parlamentare din 2009, urmat de Partidul Liberal Democrat din Moldova, Partidul Social Democrat, Alian\xc8\x9ba \xe2\x80\x9eMoldova Noastr\xc4\x83\xe2\x80\x9d, Partidul Democrat din Moldova \xc8\x99i Mi\xc8\x99carea \xe2\x80\x9eAc\xc8\x9biunea European\xc4\x83\xe2\x80\x9d._NEWLINE_Campania electoral\xc4\x83 s-a \xc3\xaencheiat la 3 aprilie, c\xc3\xa2nd majoritatea partidelor importante de la Chi\xc8\x99in\xc4\x83u au prezentat date \xc8\x99i concluzii pe marginea acesteia. Partidul Liberal Democrat din Moldova (PLDM) a lansat cu aceast\xc4\x83 ocazie un volum de 765 de pagini numit \xe2\x80\x9eDosarul guvern\xc4\x83rii comuniste. Volumul I\xe2\x80\x9d, \xc3\xaen care au fost culese documente \xc8\x99i probe \xc3\xaen sprijinul acuza\xc8\x9biilor de abuz aduse Partidului Comuni\xc8\x99tilor \xc3\xaen cei opt ani c\xc3\xa2t s-a aflat la guvernare. Totodat\xc4\x83, \xc3\xaen cadrul ultimei emisiuni de dezbateri de la postul public Moldova 1, Dorin Chirtoac\xc4\x83, cap de list\xc4\x83 al Partidului Liberal \xc8\x99i-a anun\xc8\x9bat inten\xc8\x9bia de a propune partidelor parlamentare democratice formarea unei coali\xc8\x9bii postelectorale. \xc3\x8en aceea\xc8\x99i zi, Nicolae G\xc3\xa2rbu, membru al Comisiei Electorale Centrale, a declarat c\xc4\x83 \xc3\xaen cadrul institu\xc8\x9biei din care face s-a creat o majoritate comunist\xc4\x83 care a \xc3\xaenc\xc4\x83lcat flagrant Codul Electoral \xc8\x99i Regulamentul CEC. Acest scandal a izbucnit pe fondul respingerii contesta\xc8\x9biei prezentate de Alian\xc8\x9ba \xe2\x80\x9eMoldova Noastr\xc4\x83\xe2\x80\x9d, cu privire la emisia unui spot publicitar plasat de PCRM care prelua imagini din mesajele publicitare AMN, substituind mesajul partidului\xe2\x80\x94\xc3\xaen condi\xc8\x9biile \xc3\xaen care CEC ceruse anterior retragerea de c\xc4\x83tre AMN \xc8\x99i PL a unor spoturi electorale denigratoare la adresa PCRM. Cu toate acestea, Partidul Comuni\xc8\x99tilor a primit cele mai multe avertiz\xc4\x83ri din partea Comisiei Electorale Centrale pe toat\xc4\x83 durata campaniei.\n_START_SECTION_\nSondaje\n_START_PARAGRAPH_\nPotrivit sondajelor, numai patru sau cinci forma\xc8\x9biuni erau creditate cu \xc8\x99anse reale de a accede \xc3\xaen Parlament, \xc3\xaen condi\xc8\x9biile \xc3\xaen care pragul electoral a fost ridicat la 6%. Partidul Comuni\xc8\x99tilor (PCRM) a c\xc3\xa2\xc8\x99tigat scrutinele parlamentare din 2001 \xc8\x99i 2005, ob\xc8\x9bin\xc3\xa2nd 71 de mandate \xc3\xaen 2001 \xc8\x99i 55 \xc3\xaen 2005. Un barometru de opinie public\xc4\x83 realizat de Institutul de Politici Publice \xc3\xaen octombrie 2008 releva faptul c\xc4\x83 47% dintre persoanele care au exprimat o opinie electoral\xc4\x83 ar fi votat pentru PCRM dac\xc4\x83 \xc3\xaen duminica ulterioar\xc4\x83 sond\xc4\x83rii s-ar fi organizat alegeri, corespunz\xc3\xa2nd majorit\xc4\x83r\xc8\x9bii mandatelor din Parlament \xc3\xaen urma redistribuirii. Cei care optau pentru PCRM erau, \xc3\xaen special, persoanele \xc3\xaen etate, de na\xc8\x9bionalitate ucrainean\xc4\x83 \xc8\x99i rus\xc4\x83, cu nivel de studii \xc8\x99i nivel socio-economic sc\xc4\x83zut, potrivit aceluia\xc8\x99i barometru. Alian\xc8\x9ba Moldova Noastr\xc4\x83 (AMN), condus\xc4\x83 de fostul primar al Chi\xc8\x99in\xc4\x83ului Serafim Urechean, era creditat\xc4\x83 cu 11% din inten\xc8\x9biile de vot. Zece procente dintre cei care au exprimat o opinie politic\xc4\x83 nominalizau Partidul Liberal (PL), partid extraparlamentar, propulsat de primarul \xc3\xaen func\xc8\x9bie al capitalei, Dorin Chirtoac\xc4\x83. O alt\xc4\x83 forma\xc8\x9biune extraparlamentar\xc4\x83 cotat\xc4\x83 cu inten\xc8\x9bii de vot asem\xc4\x83n\xc4\x83toare (9%) \xc3\xaen sondaj era Partidul Liberal Democrat (PLDM), fondat de Vlad Filat, fost ministru de stat \xc3\xaen Guvernul Republicii Moldova. Procentul altor concuren\xc8\x9bi electorali potrivit sondajului IPP nu dep\xc4\x83\xc8\x99ea pragul de 6%, de\xc8\x99i dou\xc4\x83 partide se aflau la acel moment la limita acestuia: Partidul Social Democrat (PSD), condus de ex-premierul Dumitru Braghi\xc8\x99 \xc8\x99i Partidul Popular Cre\xc8\x99tin Democrat (PPCD), condus de Iurie Ro\xc8\x99ca, o figur\xc4\x83 proeminent\xc4\x83 a demonstra\xc8\x9biilor unioniste din anii 1990. _NEWLINE_Cu toate acestea, ponderea persoanelor indecise se constituia la un nivel de 38% din totalul persoanelor chestionate \xc3\xaen sondaj,, \xc3\xaempiedic\xc3\xa2nd ca rezultatele s\xc4\x83 poat\xc4\x83 da o previziune exact\xc4\x83 a alegerilor din 2009, \xc3\xaens\xc4\x83 ele au confirmat un trend descendent al Partidului Comuni\xc8\x99tilor \xc8\x99i unul cresc\xc4\x83tor pentru PL \xc8\x99i PLDM._NEWLINE_Rezultatele a dou\xc4\x83 sondaje realizate de compania de sondare CBS-AXA \xc3\xaen septembrie \xc8\x99i, respectiv, noiembrie 2008, au venit \xc3\xaen sprijinul datelor prezentate de barometrul de opinie public\xc4\x83: sus\xc8\x9binerea real\xc4\x83 la nivelul \xc3\xaentregii societ\xc4\x83\xc8\x9bi a PCRM se afla la data realiz\xc4\x83rii sondajelor la 30%, dar, datorit\xc4\x83 num\xc4\x83rului mare de indeci\xc8\x99i \xc8\x99i al celor care au declarat c\xc4\x83 nu vor participa la alegeri\xe2\x80\x94aproape 40% dintre persoanele chestionate \xc3\xaen cadrul primului sondaj \xc8\x99i 35% \xc3\xaen cel de-al doilea\xe2\x80\x94, popularitatea partidului \xc3\xaen totalul op\xc8\x9biunilor exprimate atingea 47 de puncte procentuale. Calculat din num\xc4\x83rul celor care au exprimat o op\xc8\x9biune de vot, primul sondaj realizat de CBS-AXA d\xc4\x83dea, spre deosebire de barometrul IPP, \xc8\x99anse mari de a accede \xc3\xaen Parlament Partidului Social Democrat (PSD) cu 9,3% din totalul op\xc8\x9biunilor de vot exprimate, \xc3\xaen timp ce restul diferen\xc8\x9belor erau acoperit de marjele de eroare ale celor dou\xc4\x83 anchete. Cu toate acestea, sondajul realizat de acela\xc8\x99i institut \xc3\xaen noiembrie plasa PSD sub pragul electoral, confirm\xc3\xa2nd ordinea prezentat\xc4\x83 \xc3\xaen barometrul Institutului de Politici Publice (IPP) prezentat \xc3\xaen octombrie 2008._NEWLINE_\xc3\x8en ultimul sondaj publicat \xc3\xaen Republica Moldova \xc3\xaenainte de alegerile din 2009, curpinz\xc3\xa2nd date culese \xc3\xaen perioada premerg\xc4\x83toare alegerilor din 2009 (28 februarie \xe2\x80\x93 14 martie 2009), doar Partidul Comuni\xc8\x99tilor (36,2%), Partidul Liberal Democrat (8,3%) \xc8\x99i Partidul Liberal (8,2%) erau cotate deasupra pragului de 6%, \xc3\xaen timp ce Alian\xc8\x9ba \xe2\x80\x9eMoldova Noastr\xc4\x83\xe2\x80\x9d (5,4%) se afla la limita acestui prag. Cu toate acestea, indeci\xc8\x99ii \xc8\x99i non-responden\xc8\x9bii reprezentau 26,4% din persoanele chestionate, \xc3\xaen timp ce 6,8% dintre responden\xc8\x9bi \xc8\x99i-au declarat inten\xc8\x9bia de a nu participa la vot. Liderii partidelor de opozi\xc8\x9bie au respins rezultatele, acuz\xc3\xa2nd realizatorii sondajului c\xc4\x83 ar fi f\xc4\x83cut jocul comuni\xc8\x99tilor.\n_START_SECTION_\nDesf\xc4\x83\xc8\x99urarea scrutinului\n_START_PARAGRAPH_\n\xc3\x8en duminca alegerilor, rata de participare \xc3\xaenregistrat\xc4\x83 la \xc3\xaenchiderea sec\xc8\x9biilor de votare (ora 21.00) a fost de 59,50%, suficient pentru a considera alegerile parlamentare valabile. Cea mai redus\xc4\x83 prezen\xc8\x9b\xc4\x83 la vot s-a \xc3\xaenregistrat \xc3\xaen municipiul B\xc4\x83l\xc8\x9bi (50,94%) iar cea mai mare \xc3\xaen raionul Basarabeasca (81,42%). Prezen\xc8\x9ba la urne \xc3\xaen municipiul Chi\xc8\x99in\xc4\x83u a fost de 61,46%.\n_START_SECTION_\nSondaj la ie\xc8\x99irea de la urne\n_START_PARAGRAPH_\nDup\xc4\x83 \xc3\xaenchiderea urnelor, Institutul de Politici Publice de la Chi\xc8\x99in\xc4\x83u a f\xc4\x83cut public un sondaj la ie\xc8\x99irea de la urne, potrivit c\xc4\x83ruia trecuser\xc4\x83 pragul electoral doar patru partide politice: Partidul Comuni\xc8\x99tilor a ob\xc8\x9binut 44,7% din op\xc8\x9biunile respoden\xc8\x9bilor (corespunz\xc3\xa2nd unui num\xc4\x83r de 55 de mandate), Partidul Liberal 14,5% (adic\xc4\x83 17 mandate), Partidul Liberal Democrat din Moldova 14,0% (adic\xc4\x83 17 mandate), iar Alian\xc8\x9ba \xe2\x80\x9cMoldova Noastr\xc4\x83\xe2\x80\x9d 9,9% (12 mandate). Sondajul a fost efectuat de c\xc4\x83tre 800 de operatori, prezen\xc8\x9bi de la 7 diminea\xc8\x9ba la 200 de sec\xc8\x9bii de votare din Republica Moldova. Directorul Institutului European de Studii Politice, Viorel Cibotaru a apreciat modul de desf\xc4\x83\xc8\x99urare a exit pollului, remarc\xc3\xa2nd lipsa relativ\xc4\x83 a ne\xc3\xaen\xc8\x9belegerilor \xc3\xaen sec\xc8\x9biile de votare. Responden\xc8\x9bilor li s-au pus c\xc3\xa2teva \xc3\xaentreb\xc4\x83ri referitor la v\xc3\xa2rst\xc4\x83, studii sau apartenen\xc8\x9b\xc4\x83 etnic\xc4\x83, nu \xc8\x99i la nume, pentru ca votul lor s\xc4\x83 r\xc4\x83m\xc3\xa2n\xc4\x83 secret. Ulterior ace\xc8\x99tia au trebuit sa noteze, \xc3\xaentr-un buletin, concurentul electoral cu care au votat \xc8\x99i s\xc4\x83-l introduc\xc4\x83 \xc3\xaentr-o urn\xc4\x83 special\xc4\x83._NEWLINE_\xc3\x8en avanpremiera unui eventual scepticisim al unor lideri de partid referitor la rezultatul exit pollului, Viorel Cibotaru a men\xc8\x9bionat:_NEWLINE_\xe2\x80\x9eRezultatele estimative ale unui sondaj de opinie nu sunt prob\xc4\x83 a judeca pe cineva sau a face concluzii privind fraudarea, de\xc8\x99i, \xc3\xaen multe cazuri, anume rezultatele exit pollurilor au dus la descoperirea modului \xc3\xaen care s-au fraudat alegerile \xc3\xaentr-o \xc8\x9bar\xc4\x83 sau alta.\xe2\x80\x9d_NEWLINE_\xe2\x80\x94Viorel Cibotaru, director al Institutului European de Studii Politice Chi\xc8\x99in\xc4\x83u_NEWLINE_Num\xc4\x83rul responden\xc8\x9bilor a fost de 18\xc2\xa0000, iar marja de eroare s-a plasat la 1,5%. Sondajul a fost realizat la 5 aprilie 2009 de un grup de institu\xc8\x9bii ob\xc8\x99te\xc8\x99ti \xc8\x99i private (Institutul de Politici Publice, Institutul European de Studii Politice din Moldova, Asocia\xc8\x9bia pentru Democra\xc8\x9bie Participativ\xc4\x83 ADEPT, CBS-AXA \xc8\x99i IMAS Inc.), asociate \xc3\xaen proiectul \xe2\x80\x9ePentru alegeri mai transparente \xc8\x99i corecte: Exit Poll 2009\xe2\x80\x9d.\n_START_SECTION_\nDeclara\xc8\x9bii contradictorii despre desf\xc4\x83\xc8\x99urarea vot\xc4\x83rii\n_START_PARAGRAPH_\n\xc3\x8en alt\xc4\x83 ordine de idei, raportul Organiza\xc8\x9biei pentru Securitate \xc8\x99i Cooperare \xc3\xaen Europa cu privire la algerile din 5 aprilie a adus calific\xc4\x83ri pozitive procesului de votare, men\xc8\x9bion\xc3\xa2nd calmul relativ din ziua scrutinului, de\xc8\x99i au fost raportate c\xc3\xa2teva incidente. Cu toate acestea, baroneasa Emma Nicholson, parlamentar european \xc8\x99i  observator acreditat la alegerile din Republica Moldova a criticat raportul OSCE cu privire la desf\xc4\x83\xc8\x99urare scrutinului \xc3\xaentr-un interviu acordat postului de radio britanic BBC, declar\xc3\xa2nd c\xc4\x83 ea \xc8\x99i al\xc8\x9bi observatori au avut impresia c\xc4\x83 sistemul a putut fi manipulat, f\xc4\x83r\xc4\x83 \xc3\xaens\xc4\x83 a avea dovezi:_NEWLINE_\xe2\x80\x9eProblema este c\xc4\x83 e vorba de un raport al OSCE \xc8\x99i \xc3\xaen organiza\xc8\x9bie sunt, bine\xc3\xaen\xc8\x9beles, ru\xc8\x99ii. Iar punctul lor de vedere a fost destul de diferit, substan\xc8\x9bial diferit de al meu, spre exemplu.[...] M-am luptat din greu, la fel ca al\xc8\x9bii, s\xc4\x83 introduc o serie de declara\xc8\x9bii ferme \xc3\xaen raport, dar punctele noastre de vedere au fost respinse.[...] La ora 1.00 noaptea comuni\xc8\x99tii aveau 35% din voturi, iar cele 15-16 partide de opozi\xc8\x9bie aveau \xc3\xaempreun\xc4\x83 40-45%. La ora 8.00 diminea\xc8\x9ba, situa\xc8\x9bia s-a schimbat radical. Comuni\xc8\x99tii aveau 50%, iar opozi\xc8\x9bia \xc3\xaenregistra un procent foarte mic.\xe2\x80\x9d_NEWLINE_\xe2\x80\x94Baroneasa Emma Nicholson, europarlamentar britanic, parte a misiunii OSCE de supervizare a alegerilor din Republica Moldova_NEWLINE_Pe de alt\xc4\x83 parte, Coali\xc8\x9bia 2009 pentru alegeri libere \xc8\x99i corecte, o asocia\xc8\x9bie de organiza\xc8\x9bii neguvernamentale locale care a participat la observarea alegerilor, a calificat scrutinul din 5 aprilie ca fiind incorect \xc8\x99i par\xc8\x9bial liber._NEWLINE_Per total, raportul privind desf\xc4\x83\xc8\x99urarea alegerilor generale, prezentat \xc3\xaen plenul Adun\xc4\x83rii Parlamentare a Consiliului Europei (APCE), a fost mai critic dec\xc3\xa2t cel referitor la alegerile din 2005. Totu\xc8\x99i, acela\xc8\x99i raport nota c\xc4\x83 multe standarde interna\xc8\x9bionale au fost respectate, subliniind importan\xc8\x9ba procesului post-electoral.\n_START_SECTION_\n6 aprilie: Proteste\n_START_PARAGRAPH_\nDup\xc4\x83 publicarea primelor rezultate oficiale de c\xc4\x83tre Comisia Electoral\xc4\x83 Central\xc4\x83, conform c\xc4\x83rora Partidul Comuni\xc8\x99tilor din Republica Moldova a ob\xc8\x9binut pentru a treia oar\xc4\x83 consecutiv majoritatea \xc3\xaen Parlament, reprezentan\xc8\x9bi ai societ\xc4\x83\xc8\x9bii civile\xe2\x80\x94Asocia\xc8\x9bia Ob\xc8\x99teasc\xc4\x83 \xe2\x80\x9eHyde Park\xe2\x80\x9d \xc8\x99i Think Moldova\xe2\x80\x94 au declarat ziua de 6 aprilie drept \xe2\x80\x9eZiu\xc4\x83 Na\xc8\x9bional\xc4\x83 de Doliu\xe2\x80\x9d \xc8\x99i au chemat pe cei interesa\xc8\x9bi s\xc4\x83 se adune pentru a aprinde lum\xc3\xa2n\xc4\x83ri \xc3\xaen acest sens. Vestea despre demonstra\xc8\x9bie s-a r\xc4\x83sp\xc3\xa2ndit rapid prin mesaje text \xc8\x99i pe Internet, prin intermediul serviciilor de mesageriei instantanee \xc8\x99i a re\xc8\x9belelor sociale, adun\xc3\xa2nd circa 15 mii de participan\xc8\x9bi. \xc3\x8en cele din urm\xc4\x83 la manifesta\xc8\x9bie s-au al\xc4\x83turat \xc8\x99i liderii principalelor forma\xc8\x9biuni de opozi\xc8\x9bie, care s-au solidarizat cu protestatarii, iar liderul PLDM, Vlad Filat, i-a chemat \xc3\xaen mod public s\xc4\x83 revin\xc4\x83 pe 7 aprilie pentru a continua demonstra\xc8\x9biile. \xc3\x8en acela\xc8\x99i context, Vlad Filat, a declarat c\xc4\x83 nu recunoa\xc8\x99te rezultatul alegerilor din 5 aprilie, anun\xc8\x9b\xc3\xa2nd organizarea unor ample ac\xc8\x9biuni de protest de comun acord cu Partidul Liberal \xc8\x99i Alian\xc8\x9ba \xe2\x80\x9eMoldova Noastr\xc4\x83\xe2\x80\x9d; Serafim Urechean, liderul Alian\xc8\x9bei \xe2\x80\x9eMoldova Noastr\xc4\x83\xe2\x80\x9d, a reiterat coordonarea pozi\xc8\x9biilor partidelor de opozi\xc8\x9bie. Tinerii au scandat sloganuri ca \xe2\x80\x9eAlegeri repetate\xe2\x80\x9d, \xe2\x80\x9eJos dictatura\xe2\x80\x9d sau \xe2\x80\x9eNu fraud\xc4\x83rii alegerilor\xe2\x80\x9d, iar protestele s-au desf\xc4\x83\xc8\x99urat f\xc4\x83r\xc4\x83 incidente. _NEWLINE_Natalia Morar, o jurnalist\xc4\x83 dizident\xc4\x83 de origine moldovean\xc4\x83, expulzat\xc4\x83 din Federa\xc8\x9bia Rus\xc4\x83, \xc8\x99i totodat\xc4\x83 una dintre organizatoarele manifesta\xc8\x9biei, a subliniat caracterul apolitic al manifesta\xc8\x9biei. Grup\xc4\x83rile pro-democra\xc8\x9bie au calificat protestele ca o reac\xc8\x9bie spontan\xc4\x83 la rezultatele alegerilor, reac\xc8\x9bie care a crescut rapid \xc3\xaen intensitate prin intermediul Internetului \xc8\x99i a telefoanelor mobile, \xc3\xaen timp ce reprezentan\xc8\x9bii principalelor partidelor de opozi\xc8\x9bie nu \xc8\x99i-au asumat un rol major \xc3\xaen desf\xc4\x83\xc8\x99urarea protestelor.\n_START_SECTION_\n7 aprilie: Violen\xc8\x9be \xc3\xaen centrul Chi\xc8\x99in\xc4\x83ului\n_START_PARAGRAPH_\nA doua zi, pe 7 aprilie, protestele au continuat, culmin\xc3\xa2nd cu devastarea cl\xc4\x83dirilor Pre\xc8\x99edin\xc8\x9biei \xc8\x99i Parlamentului, alterca\xc8\x9bii \xc8\x99i ac\xc8\x9biuni violente \xc3\xaentre protestatari \xc8\x99i reprezentan\xc8\x9bii for\xc8\x9belor de men\xc8\x9binere a ordinii, precum \xc8\x99i arborarea drapelului Rom\xc3\xa2niei \xc8\x99i al Uniunii Europene pe cl\xc4\x83dirile Parlamentului \xc8\x99i Pre\xc8\x99edin\xc8\x9biei. _NEWLINE_Pre\xc8\x99edintele Parlamentului, Marian Lupu, a acuzat o tentativ\xc4\x83 de lovitur\xc4\x83 de stat, suger\xc3\xa2nd c\xc4\x83 aceasta ar fi fost orchestrat\xc4\x83 din Rom\xc3\xa2nia. Liderii partidelor de opozi\xc8\x9bie s-au delimitat de violen\xc8\x9be, cer\xc3\xa2nd autorit\xc4\x83\xc8\x9bilor de stat s\xc4\x83 nu implice deloc opozi\xc8\x9bia \xc3\xaen aceste violen\xc8\x9be, acredit\xc3\xa2nd ideea existen\xc8\x9bei unor provocatori \xc3\xaen r\xc3\xa2ndul protestatarilor. Opozi\xc8\x9bia a \xc3\xaenceput negocieri cu guvernul, \xc3\xaen urma c\xc4\x83rora \xc3\xaens\xc4\x83, nu s-a ajuns la niciun acord, iar pre\xc8\x99edintele Voronin a continuat, \xc3\xaentr-un comunicat \xc3\xaen limba rus\xc4\x83, s\xc4\x83 acuze manifestan\xc8\x9bii de fascism \xc8\x99i de tentativ\xc4\x83 de lovitur\xc4\x83 de stat. _NEWLINE_\xc3\x8en timpul zilei, toate unit\xc4\x83\xc8\x9bile administrative au fost deconectate de la internet, astfel \xc3\xaenc\xc3\xa2t lucr\xc4\x83torii din ministere s\xc4\x83 fie \xe2\x80\x9eproteja\xc8\x9bi de \xc8\x99tirile despre proteste\xe2\x80\x9d. Autorit\xc4\x83\xc8\x9bile se temeau c\xc4\x83 oamenii din ministere ar fi putut ie\xc8\x99i masiv \xc3\xaen strad\xc4\x83 sau ar fi putut coopera cu protestatarii pentru deschiderea institu\xc8\x9biilor de stat, potrivit Ziarul de Gard\xc4\x83. Totodat\xc4\x83, nicio pagin\xc4\x83 a presei on-line din Republica Moldova nu a putut fi accesat\xc4\x83, iar re\xc8\x9beaua de telefonie mobil\xc4\x83 a fost blocat\xc4\x83 \xc3\xaen centrul Chi\xc8\x99in\xc4\x83ului.\n_START_SECTION_\nCalmarea protestelor \xc8\x99i reac\xc8\x9bia autorit\xc4\x83\xc8\x9bilor\n_START_PARAGRAPH_\n\xc3\x8en cursul nop\xc8\x9bii de 7 spre 8 aprilie, poli\xc8\x9bia a f\xc4\x83cut uz de arme cu gloan\xc8\x9be oarbe \xc8\x99i a arestat 193 de studen\xc8\x9bi, printre care \xc8\x99i jurnalista Natalia Morar, sub acuza\xc8\x9bia de instigare la violen\xc8\x9be. _NEWLINE_Imediat dup\xc4\x83 calmarea protestelor\xe2\x80\x94\xc3\xaen zilele imediat urm\xc4\x83toare violen\xc8\x9belor protestele s-au desf\xc4\x83\xc8\x99urat pa\xc8\x99nic \xc3\xaen Pia\xc8\x9ba Marii Adun\xc4\x83ri Na\xc8\x9bionale\xe2\x80\x94jurnali\xc8\x99tii moldoveni au descoperit mai multe indicii suspecte \xc3\xaen privin\xc8\x9ba protestelor violente de la Chi\xc8\x99in\xc4\x83u: imagini video \xc3\xaen care se vede clar cum persoanele care au arborat drapelul Rom\xc3\xa2niei \xc8\x99i al UE pe cl\xc4\x83direa Pre\xc8\x99edin\xc8\x9biei au fost ajutate de poli\xc8\x9bi\xc8\x99ti \xc3\xaen uniforme, retragerea prematur\xc4\x83 a for\xc8\x9belor de poli\xc8\x9bie din fa\xc8\x9ba protestatarilor \xc8\x99i pasivitatea pompierilor \xc3\xaen stingerea incendiului de la Parlament. \xc3\x8en leg\xc4\x83tur\xc4\x83 cu aceasta, opozi\xc8\x9bia de la Chi\xc8\x99in\xc4\x83u a remis c\xc3\xa2teva declara\xc8\x9bii de pres\xc4\x83 \xc3\xaen cursul zilei de 9 aprilie acuz\xc3\xa2nd puterea comunist\xc4\x83 de provocarea tulbur\xc4\x83rilor sociale din Moldova. Totodat\xc4\x83, au ap\xc4\x83rut relat\xc4\x83ri despre agresarea mai multor jurnali\xc8\x99ti de la Jurnal de Chi\xc8\x99in\xc4\x83u \xc8\x99i Ziarul de Gard\xc4\x83, precum \xc8\x99i sechestrarea unor cet\xc4\x83\xc8\x9beni de c\xc4\x83tre persoane \xc3\xaen civil \xc3\xaen prezen\xc8\x9ba camerelor de filmat.\n_START_SECTION_\nReac\xc8\x9bii diplomatice\n_START_PARAGRAPH_\nMinistrul de externe rus, Grigori Karasin, \xc8\x99i-a exprimat \xc3\xaengrijorarea referitor la \xe2\x80\x9eprotestele provocate \xc3\xaen Republica Moldova\xe2\x80\x9d \xc8\x99i a reamintit c\xc4\x83 to\xc8\x9bi observatorii de la Comunitatea Statelor Independente la Organiza\xc8\x9bia pentru Securitate \xc8\x99i Cooperare \xc3\xaen Europa au fost de acord c\xc4\x83 scrutinul din Moldova s-ar fi desf\xc4\x83\xc8\x99urat corect. Ministrul de externe al Federa\xc8\x9biei Ruse, Serghei Lavrov, a reiterat lipsa unui temei pentru repetarea alegerilor \xc8\x99i \xc8\x99i-a exprimat speran\xc8\x9ba \xe2\x80\x9ec\xc4\x83 at\xc3\xa2t Uniunea European\xc4\x83 c\xc3\xa2t \xc8\x99i conducerea Rom\xc3\xa2niei, care a condamnat public violen\xc8\x9ba, vor \xc3\xaentreprinde ac\xc8\x9biuni pentru ca steagurile \xc8\x99i lozincile rom\xc3\xa2ne\xc8\x99ti s\xc4\x83 nu fie folosite drept camuflaj pentru subminarea statalit\xc4\x83\xc8\x9bii Moldovei\xe2\x80\x9d._NEWLINE_\xc3\x8en cursul zilei de 8 aprilie, pre\xc8\x99edintele Vladimir Voronin, pre\xc8\x99edinte \xc3\xaen exerci\xc8\x9biu dup\xc4\x83 expirarea mandatului de \xc8\x99ef al statului pe 7 aprilie, a repetat acuza\xc8\x9biile c\xc4\x83 Rom\xc3\xa2nia s-ar fi aflat \xc3\xaen spatele protestelor violente de la Chi\xc8\x99in\xc4\x83u, anun\xc8\x9b\xc3\xa2nd expulzarea ambasadorului rom\xc3\xa2n la Chi\xc8\x99in\xc4\x83u, Filip Teodorescu, \xc8\x99i reintroducerea sistemului de vize pentru cet\xc4\x83\xc8\x9benii rom\xc3\xa2ni. \xc3\x8entr-un comunicat de pres\xc4\x83, Ministerul Afacerilor Externe al Rom\xc3\xa2niei a respins categoric acuza\xc8\x9biile pre\xc8\x99edintelui Vladimir Voronin privind presupusa implicare a Rom\xc3\xa2niei \xc3\xaen ac\xc8\x9biunile de protest, calific\xc3\xa2nd declara\xc8\x9biile drept provoc\xc4\x83ri. \xc3\x8en acela\xc8\x99i comunicat se men\xc8\x9biona caracterul aberant al m\xc4\x83surilor unilaterale de introducere a sistemului de vize pentru cet\xc4\x83\xc8\x9benii rom\xc3\xa2ni dornici s\xc4\x83 intre \xc3\xaen Republica Moldova. Pe 9 aprilie, Uniunea European\xc4\x83 a cerut Republicii Moldova normalizarea rela\xc8\x9biilor cu Rom\xc3\xa2nia. \xc3\x8en acest sens, Mihnea Constantinescu a primit, \xc3\xaen regim de urgen\xc8\x9b\xc4\x83, avizul comisiilor de politic\xc4\x83 extern\xc4\x83 ale Senatului \xc8\x99i Camerei Deputa\xc8\x9bilor ale Rom\xc3\xa2niei pentru postul de ambasador al Rom\xc3\xa2niei \xc3\xaen Republica Moldova, \xc3\xaens\xc4\x83 Ministerul Afacerilor Externe \xc8\x99i Integr\xc4\x83rii Europene al Republicii Moldova a refuzat propunerea printr-o not\xc4\x83 verbal\xc4\x83.\n_START_SECTION_\nUrm\xc4\x83ri\n_START_PARAGRAPH_\nConcomitent, Comisia Electoral\xc4\x83 Central\xc4\x83 a adoptat o decizie privind punerea la dispozi\xc8\x9bia forma\xc8\x9biunilor de opozi\xc8\x9bie a listelor de aleg\xc4\x83tori, pentru depistarea unor presupuse fraude. Cu toate acestea, secretarul Comisiei Electorale Centrale, Iurie Ciocan, a dezmin\xc8\x9bit la radio RFI informa\xc8\x9biile ap\xc4\x83rute \xc3\xaen pres\xc4\x83 potrivit c\xc4\x83rora Comisia Electoral\xc4\x83 Central\xc4\x83 ar fi urmat s\xc4\x83 ini\xc8\x9bieze procesul de renum\xc4\x83rare a voturilor din 5 aprilie, motiv\xc3\xa2nd inexisten\xc8\x9ba unui temei legal pentru ini\xc8\x9bierea acestei proceduri. \xc3\x8en aceea\xc8\x99i zi, autorit\xc4\x83\xc8\x9bile moldovene au transmis o cerere de extr\xc4\x83dare pentru omul de afaceri moldovean Gabriel Stati, re\xc8\x9binut pe teritoriul Ucrainei, \xc3\xaen cadrul anchetei declan\xc8\x99ate privind implicarea sa \xc3\xaen presupusa tentativ\xc4\x83 de lovitur\xc4\x83 de stat.'